Screenshot: Sanja Corazza/HRT



BOJAN GLAVAŠEVIĆ gostovao je u emisiji HRT-a Nedjeljom u 2. "On je već u srednjoj školi imao kapacitet da oprosti, što je rijetka osobina i kod odraslih ljudi", kaže njegov profesor iz Latinskog jezika u prilogu kojim je počela emisija u kojoj gostuje Glavašević.



"Snimka je objavljena da se protiv mene pokrene hajka. Skraćena je i jedini joj je cilj mržnja. Čekao sam se da se slegnu malo dojmovi kako bih o tome progovorio. Snimka je izvučena iz konteksta govora koji je trajao 10 minuta, ako je ta minuta i 43 nekoga povrijedila meni je zaista žao. O civilnim žrtvama rata ne znamo dovoljno", kazao je Glavašević na početku gostovanja.

Stanković je potom zatražio i dobio jasan odgovor na pitanje je li pomoćnik ministra u prijepornom predavanju na bilo koji način izjednačavao agresora i žrtvu.

"Vi govorite o tezi izjednačavanje žrtve i agresora, niti u jednom trenutku nije bilo riječi o takvom izjednačavanju", objašnjava Glavašević i dodaje: "Riječ je bila o svim civilnim žrtvama rata koji su hrvatski državljani". Pojašnjava kako je poanta bila unaprijediti Zakon o civilnim žrtvama rata, jer o tim žrtvama se ne zna dovoljno.

"Mi namjeravamo napraviti zakon koji nikog ne diskriminira, što trenutačno nije slučaj. Naravno, važne su simbolika i pravda, ali ako izuzmete tu simboliku, hrvatski državljani koji su kao civili stradali u ratu imaju pravo na državnu skrb bez obzira na nacionalnu pripadnost," rekao je.

"Ne mogu se ispričati za nešto što nisam kazao, ali mi je žao ako je to nekoga uvrijedilo"

"Bez obzira na narodnost hrvatski državljanin koji se nije borio na strani agresora, treba imati sva prava civilne žrtve. Dakle, ministar je nedavno rekao: Ako na primjer Ivanka i Jovanka zajedno šeću ulicom i stradaju od granate, zašto bi samo Ivanka ostvarila prava, a Jovanka ne".

"Ne mogu se ispričati za nešto što nisam rekao niti sam mislio reći, za nešto što je izvučeno iz konteksta. Ali ako je ta snimka, koja je izvučena iz konteksta, povrijedila neke ljude, onda mi je uistinu žao".

Tekst se nastavlja ispod oglasa

Emisija se potom dotakla aktualnih prosvjeda, a domaćina je zanimalo što gost misli o zahtjevima prosvjednika za ostavkama.



"Najvažnija stvar je da ljudi koji dolje prosvjeduju zaslužuju svačije poštovanje, to su najteži invalidi domovinskog rata. Nitko se, uvjeren sam, ne bi htio mijenjati s ljudima koji u kolicima prosvjeduju ispred ministarstva. No, prosvjednici moraju shvatiti da ostavki neće biti, ja sam uvjeren da možemo pronaći način da razgovaramo kako popraviti položaj branitelja i invalida, ali prosvjedi ne mogu biti poluga za postizanje političke moći," komentirao je Glavašević.



U eteru je zatim zaiskrilo pitanje umirovljenog generala Ljube Ćesića Rojsa koji tvrdi da je ministarstvo branitelja poništilo prava stotine hrvatskih branitelja.



Pomoćnik ministra je odgovorio kako pretpostavlja da je riječ o rješenjima koje je Ministarstvo izdalo pripadnicima HVO-a, koja su postojala samo na papiru. "To je pitanje veterana HVO i mi tu pokušavamo pomoći. Rješenja za HVO su izdana, ali nikad nisu realizirana," rekao je.

"Mog oca nije ubio multikulturalizam, već metak iz nečije puške"

"Mojeg oca je života stajao metak ispaljen iz nečije puške. Ono čega se sjećamo, i ja i mnogo stariji Vukovarci, pitajte ih, pitajte kako je bilo s Nijemcima, s Mađarima, koliko se jezika govorilo. Nije multikulturalizam ubio mog oca. Multikulturalizam je poštivanje različitosti, uvažavanje različitosti. Jako je krivo izvrtanje istine, jako je krivo kriviti jednu taku lijepu stvar za nešto tako ružno", odgovorio je Glavašević na komentar Ivkošića da je multikulturalizam ubio njegovog oca.

"Ne mrzim nikoga. Svatko može naći put koji će ga odvesti dalje od mržnje. Teško je. Uvijek razmišljam kako bi moj tata i moj djed željeli da budem sretan. A nije sretan onaj tko živi u mržnji", kazao je Glavašević.

"Tu smo se branili, tu je bilo mnogo herojstva i mnogo tragedije, ali najvažnija lekcija Vukovara nije ona ratna, nego ona u miru. Želimo da djeca ne odu s ružnim osjećajem iz Vukovara, nego s lijepim, želimo da shvate da djeca shvate da mogu biti dio rješenja, da se ovo što se dogodilo nikada ne ponovi", kazao je Glavašević o dvodnevnim izletima u Vukovar na koje će ići hrvatski osmaši.

"Ja svoju obiteljsku sreću imam, dvoje djece i suprugu koja ima za mene više strpljenja nego zaslužujem. Lakše je biti sretan kada možeš djeci staviti obrok na stol i razumijem da mnogi ljudi u Hrvatskoj nisu sretni, ali svojim radom pokušavam pomoći da Hrvatska bude bolje mjesto za život. Kada bih otišao iz Hrvatske, išao bih zbog iskustva kako bih se mogao vratiti i iskoristiti ovdje to iskustvo"

"Svi koji su u Remetincu su uvrijedili ne samo mene nego i sve građane ove zemlje", zaključio je svoje gostovanje Glavašević.

